关于春游踏青的古诗词有哪些?春天到了,大家都开始走到户外,感受春天的气息,古人们更是喜欢在春游踏春时赏景写诗,感慨咏物,所以描写春游的诗句有哪些呢。

关于春游踏青的古诗词其一

【春游曲】
长孙氏
上苑桃花朝日明,兰闺艳妾动春情。
井上新桃偷面色,檐边嫩柳学身轻。
花中来去看舞蝶,树上长短听啼莺。
林下何须远借问,出众风流旧有名。
【相和歌辞·子夜春歌】
王翰
春气满林香,春游不可忘。
落花吹欲尽,垂柳折还长。
桑女淮南曲,金鞍塞北装。
行行小垂手,日暮渭川阳。
【春游】
王勃
客念纷无极,春泪倍成行。
今朝花树下,不觉恋年光。
【奉和初春幸太平公主南庄应制(景龙三年二月十一日)】
李峤
主家山第接云开,天子春游动地来。
羽骑参差花外转,霓旌摇曳日边回。
还将石溜调琴曲,更取峰霞入酒杯。
鸾辂已辞乌鹊渚,箫声犹绕凤凰台。
【和晋陵陆丞早春游望(一作韦应物诗)】
杜审言
独有宦游人,偏惊物候新。
云霞出海曙,梅柳渡江春。
淑气催黄鸟,晴光转绿苹。
忽闻歌古调,归思欲沾巾。
【奉和立春游苑迎春】
沈佺期
东郊暂转迎春仗,上苑初飞行庆杯。
风射蛟冰千片断,气冲鱼钥九关开。
林中觅草才生蕙,殿里争花并是梅。
歌吹衔恩归路晚,栖乌半下凤城来。
【春游值雨】
张旭
欲寻轩槛列清尊,江上烟云向晚昏。
须倩东风吹散雨,明朝却待入华园。
【春游乐】
李端
游童苏合弹,倡女蒲葵扇。
初日映城时,相思忽相见。
褰裳蹋路草,理鬓回花面。
薄暮不同归,留情此芳甸。

关于春游踏青的古诗词其二

【春游乐】
李端
柘弹连钱马,银钩妥堕鬟。
摘桑春陌上,踏草夕阳间。
意合辞先露,心诚貌却闲。
明朝若相忆,云雨出巫山。
【早春游慈恩南池】
司空曙
山寺临池水,春愁望远生。
蹋桥逢鹤起,寻竹值泉横。
新柳丝犹短,轻苹叶未成。
还如虎溪上,日暮伴僧行。
【长安春游】
王建
骑马傍闲坊,新衣著雨香。
桃花红粉醉,柳树白云狂。
不觉愁春去,何曾得日长。
牡丹相次发,城里又须忙。
【长安春游】
杨巨源
凤城春报曲江头,上客年年是胜游。
日暖云山当广陌,天清丝管在高楼。
茏葱树色分仙阁,缥缈花香泛御沟。
桂壁朱门新邸第,汉家恩泽问酂侯。
【春游曲三首】
令狐楚
晓游临碧殿,日上望春亭。
芳树罗仙仗,晴山展翠屏。
一夜好风吹,新花一万枝。
风前调玉管,花下簇金羁。
阊阖春风起,蓬莱雪水消。
相将折杨柳,争取最长条。
【同水部张员外籍曲江春游,寄白二十二舍人】
韩愈
漠漠轻阴晚自开,青天白日映楼台。
曲江水满花千树,有底忙时不肯来。

关于春游踏青的古诗词其三

【春游曲二首】
王涯
万树江边杏,新开一夜风。
满园深浅色,照在绿波中。
上苑何穷树,花间次第新。
香车与丝骑,风静亦生尘。
【春游二林寺】
白居易
下马二林寺,翛然进轻策。
朝为公府吏,暮作灵山客。
二月匡庐北,冰雪始消释。
阳丛抽茗芽,阴窦泄泉脉。
熙熙风土暖,蔼蔼云岚积。
散作万壑春,凝为一气碧。
身闲易飘泊,官散无牵迫。
缅彼十八人,古今同此适。
是年淮寇起,处处兴兵革。
智士劳思谋,戎臣苦征役。
独有不才者,山中弄泉石。
【春游】白居易
上马临出门,出门复逡巡。
回头问妻子,应怪春游频。
诚知春游频,其奈老大身。
朱颜去复去,白发新更新。
请君屈十指,为我数交亲。
大限年百岁,几人及七旬。
我今六十五,走若下坂轮。
假使得七十,只有五度春。
逢春不游乐,但恐是痴人。
【洛中春游呈诸亲友】
白居易
莫叹年将暮,须怜岁又新。
府中三遇腊,洛下五逢春。
春树花珠颗,春塘水麹尘。
春娃无气力,春马有精神。
并辔鞭徐动,连盘酒慢巡。
经过旧邻里,追逐好交亲。
笑语销闲日,酣歌送老身。
一生欢乐事,亦不少于人。
【钱唐湖春行】
白居易
孤山寺北贾亭西,水面初平云脚低。
几处早莺争暖树,谁家新燕啄春泥。
乱花渐欲迷人眼,浅草才能没马蹄。
最爱湖东行不足,绿杨阴里白沙堤。
【春游】
李商隐桥峻斑骓疾,川长白鸟高。
烟轻惟润柳,风滥欲吹桃。
徙倚三层阁,摩挲七宝刀。
庾郎年最少,青草妒春袍。
【襄州春游】皮日休
信马腾腾触处行,春风相引与诗情。
等闲遇事成歌咏,取次冲筵隐姓名。
映柳认人多错误,透花窥鸟最分明。
岑牟单绞何曾著,莫道猖狂似祢衡。
【寂寞】
郑谷
江郡人稀便是村,踏青天气欲黄昏。春愁不破还成醉,衣上泪痕和酒痕。

关于春游踏青的古诗词其四

【上巳】
唐彦谦
上巳接寒食,莺花寥落晨。微微泼火雨,草草踏青人。凉似三秋景,清无九陌尘。与余同病者,对此合伤神。
【春郊醉中赠章八元】
熊孺登
三月踏青能几日,百回添酒莫辞频。看君到卧杨花里,始觉春光为醉人。
【游城东示深之德逢】
王安石
欲牵淮舸共寻源,且踏青青绕杏园。忆我旧时光宅路,依然桑柳映花繁。
【踏青游】
王诜
金勒狨鞍,西城嫩寒春晓。路渐入、垂杨芳草。过平堤,穿绿径,几声啼鸟。是处里,谁家杏花临水,依约靓妆窥照。
极目高原,东风露桃烟岛。望十里、红围绿绕。更相将、乘酒兴,幽情多少。待向晚、从头记将归去,说与凤楼人道。
【游瀍上刘氏园】
司马光
日暖孤台迥,露浓幽径微。茅斋举白饮,沙溆踏青归。照水清满眼,穿林香湿衣。莫言春尚浅,已有杏花飞。
【鹊桥仙】
吴藻
春深夏浅,绿肥红瘦,枝上微闻杜宇。晓晴我正看山来,翻劝我、不如归去。
一湖蘸碧,两峰扑翠,忽忆年时小住。每逢四月踏青游,也难怪、啼鹃声絮。
【蝶恋花】
吴藻
快剪并刀风又急。不卷珠帘,重把罗衫叠。湖上楼台春水拍,杏花何处人吹笛。
万树垂杨和雨织。第一桥连,第六桥头碧。有约踏青无好日。明朝况是逢寒食。
【诉衷情 踏青】
陆求可
宝鞍金勒晓苍苍。各为踏青忙。隔花鸟声频唤,随地是高阳。
歌一曲,酒千觞。送春光。莫教好景,等闲负却,回首情伤。
【师师令】
陆求可
杏花风壮。村里青帘飏。酒徒结束趁晴光。新制就、春衫时样。画榼提携开步障。列高阳池上。
绿云清切歌声上。对夭桃无恙。踏青天气丽人多,斗百草、风流荡漾。强整接篱杯不放。醉后回头望。